정조 15년 · 목
請診也濟恭曰伏聞童便進御已過多日或有欠安之節耶予曰別無他症而近因外氣膈痰之頗盛肺經之不利間服童便矣濟恭曰過於降氣恐不合於連爲進御矣予曰然而服之頗有效矣卿則老人也雖當換節而亦不有損乎濟恭曰近因日氣稍涼以膈痰作苦矣予曰大抵日氣向涼之故予亦因衣服之脫着以致表氣之不和轉成膈痰之症矣濟恭曰然則進御和解之劑似好矣予曰今日兼行次對者以卿入來之故欲爲省弊之地矣然而昨有勿入之敎蓋爲卿調將之地矣何爲入參耶濟恭曰小臣去就何至仰費聖念而深夜特敎益不勝惶恐矣予曰近來掌務官未瑩特甚不爲先稟日次故昨夜始聞卿入來而有下敎矣今則日高之故稍爲溫和而近日曉氣頗涼老人之不可不愼者寒疾也今之所倚任唯卿一人焉得不愛惜之也濟恭曰大抵人臣有疾故而不得進者猶爲惶悚今臣則欲爲趨進至蒙曲念而止其行其爲惶蹙有倍故不敢不進參矣予曰此則予欲迎拒而不果諧矣診筵之兼行賓對非但在卿爲便在諸宰亦爲省弊故欲爲移行日次以定式而只緣月朔之有大小不得如計耳濟恭曰近當換節唯願暫許入診矣予曰何必入診也都承旨徐邁修曰日前南兵使狀啓中鹿茸引等事遍問前例於醫官而甲辰年秋等竝捧兩等鹿茸矣濟恭曰竝捧兩等卽是引等矣予曰引等果無弊端乎濟恭曰浮費專在上納之際故竝進兩等在本營果有益矣予曰然則引等反似無弊依此爲之好矣濟恭曰鼎席不修有年矣臣雖在强壯之時猶不近似況今襄杇月異而歲不同以致百務之叢脞豈不悚懍乎唯願丞備鼎席焉予曰此事不必更言矣予曰昨日學禮講申飭卿已見之乎濟恭曰伏見矣予曰不可不如是提飭而昨日儒生應製卿亦聞之乎濟恭曰略聞於知申而誠是人才矣予曰兩儒皆能速作而至於徐耕輔文是佳作筆亦心劃而年則廿一豈不夙成乎其家與他自異而食報之理信不誣矣濟恭曰筆法乃其家傳之學也故相徐命均書合金石而其子孫多有善書者矣徐耕輔之家三世爲相淸約謹拙宜其後屬之克綿足爲廷臣之柯鑑矣予曰今番科事果有顯效否濟恭曰奚但顯效而已擧一世皆稱令便而人無異辭矣予曰然而實才多有遺珠之歎云然否濟恭曰一二所科作皆是可堪而雖有冤屈者此弊則何科不然今番榜率多實才而不實者不甚槪見故士子莫不翕然云矣予曰予聞此等語不勝瞿然矣每一令下爲士民者擧懷其不能永遵是果視朝廷爲何如耶濟恭曰士子之聞令者皆曰今雖如此安知後科之又如是乎皆有不信之心及其出場一室相慶而今番則雍容出入豈不大可幸乎予曰次對爲之予曰卿於籌司草記與回啓等節皆是親草亦無記室之替勞云尤可見精力之倍人也濟恭曰實無替勞之人而不免艱辛矣予命左承旨李集斗曰金羲淳旣是違牌則何爲以削職捧傳旨乎集斗曰經出玉堂旣被削職故傳旨矣予曰此當與違牌玉堂同科更以改差捧傳旨也濟恭曰江蔘作貢事終無長策至於代用家蔘云者終多未便而亦恐彼人之發覺也日前箕伯所陳亦無別般道理矣予曰設以他蔘代給彼人何以知之此不過中間慫愚輩之暗通矣濟恭曰年前一倭譯以造蔘幾本混入於體蔘中瞞賣彼人矣及其到大板城一一摘出而還給之故該譯官至於破產蓋彼人能知蔘品故耳予曰付之倭譯勸以重賞使之出死力做去則或爲一助耶濟恭曰此亦無奈何矣昔有爲邊事以倭譯幾人永付知事而亦未有顯效矣大抵體蔘所需不過三十斤臣於其前未知數爻每謂局內所納其數必多矣近始詳知則不過九斤而先朝減五斤年前又減二斤局蔘則更無可減之路最難者體蔘也或以爲使江民任其往來買賣蔘價稍歇云者亦非長計也人蔘之絕貴無異魚物之價高皆自所產之地已自稀貴江民之採蔘苟不自官督迫則利之所在民豈不赴也蓋聞採蔘回還也自本府多發將吏搜索衣服畢竟盡奪民人之拚死採得徒手歸家則無怪其不盡力於採取也予曰以今作貢之資盡付江民則可以數及而亦能樂赴耶濟恭曰此亦難便甲者受價乙者往採每多推移代納之患如是之際安得無弊向見箕伯所通則以每錢十三兩爲言而元定之價四兩二錢也今猝爲三倍價則亦隨以高售反非賤取之道也臣意則以十一兩爲定無妨且念㮃譯受此三十斤價本係是交隣之重需或有不時之用而未能副急或有虛浪之類而中間消瀜則其爲生事當如何哉渠輩亦爲尾大之慮只願以十一兩折價受出十斤蔘價本云矣予曰十斤之價合爲幾數濟恭曰當爲一萬六七千兩矣道臣書中以爲增價之後貿中山蔘亦自不難云而近聞中山之蔘亦不多產且倭中被執之蔘年年加數亦自不少實爲難繼之道今以十斤之數使渠輩受價推移則似便好矣予曰餘數尙爲二十斤此則何以區處而作貢之後象譯輩亦有利益乎濟恭曰若無利益則渠輩初豈願受也至於二十斤餘數只當依舊爲之而江民之蔘價雖是四兩二錢而本數應下者乃是八千石小米也今番箕伯之所送成册中各項條目皆有註脚而獨於蔘價八千石則不爲條列誠爲欠詳矣以此盡授江民則誠爲大惠矣然其間委折有難遙度更問於道臣及本倅然後區別更稟矣予曰然則更問無妨而至於小米價之餘剩事予不忍爲此矣此於箕伯營用必是根本而下至吏胥輩沾漑者皆在一條彼亦吾民也豈可奪其仰哺之物乎濟恭曰聖敎誠至當矣臣之愚意不如盡索八千石歸之江民又取十斤蔘作貢付諸倭譯此外更無他策矣予曰八千石盡授江民而本倅之善於均分豈其易乎濟恭曰江倅之每每得人旣未可必唯當頗頗提飭矣予曰江倅之病近果如何辭朝時聞有病狀頗以爲慮矣近見其子之發解足驗其病之少可矣濟恭曰果已差減云矣予曰關西小米作一利窟不當者無不生心誠一痼弊而其中戶曹之請得每爲夥然矣濟恭曰小米皆是田稅而原屬戶曹所管況其所用俱係經費乎予曰沈象奎徐有聞何當就囚集斗曰發行已經日似難追及而今明入來未可必矣予曰此輩必用同情之律而後方爲決訟之道今則象奎輩與永僖好好同歸矣設令永僖有眞箇用情之跡而或涉苽田之縑則象奎有聞或以同隊而酬酢或以奉命而監試不能趁卽發告焉得免同罪之科乎予初聞是事欲以捧講之在於經出先後分揀矣追聞捧講雖在經出之前而十四日捧講十五日經出之後此言稍稍傳播以至於此云永僖供中何不卽是斥退云者能知自明之肯綮矣有聞輩苟有聲討之心何不於十四日捧講之日而必待十五日經出相較之後始乃發說至於扯毀榜目亦豈有如許試體乎先時者不及時者俱在不赦則有聞豈非不及時者乎今之攻永僖者求說不得則必曰永僖先與應講者相約故待日昏掩人耳目云爾旣有同隊之試官且有奉命之史官當與永僖死則同死罪則同罪廢枳則同廢枳而已不過如是決折矣予顧濟恭曰有聞則多以傳諭往來卿家卿亦想其爲人矣渠本昏殘有何氣力而至於象奎則雖小足能辦此然而渠與永僖有何可修之嫌乎大抵申驥顯事予未嘗提說者義理之分毫釐易差故予不欲番番剖說至於金履正事亦置之無論矣事屬禁令予亦何必長語乎所可駭歎者兩司之箚也形諸言則異於謄諸文故日前處分批旨中不果書此句語矣名以臺閣作一匿名書者求之古今寧有是耶其所謂雖未知姓名云者其眞不知而然耶無名氏之聲討令人大慙此非一時做錯也國體到此予欲無言此乃設置臺閣後創有之事予則謂其時不參之臺閣反復勝耳守禦使善於言論以此爲如何守禦使鄭昌順曰所可怪者如不知其姓名則胡不問之誠有告君之不實之罪矣予曰以其有禁令也予則雖不問之已知其某人矣況其越例謄頒一場起鬧者眞似兒戲渠輩不足責老成者旣不能禁止又爲之助瀾乎至於金羲淳近來應製多能合作特以買馬骨之意有此拔擢而其疏所謂逆孼凶醜云者其曰凶醜似指永僖故亦已抹下矣然而不作匿名書則猶勝於兩司矣予曰今之注書誠爲苟艱而大抵廳注則實難其人矣昌順曰向在分朋互爭之時則廳注多爲其機括如趙顯命之與注書趙明鼎相較者是矣予敎昌順曰卿之爲廳注多在於左相之爲知申時而自玆以降如甲申乙酉以後則政院日記全不成樣而筵話之書出外間則倍爲詳備矣濟恭曰其時每於入侍罷後各司吏胥環立堂后而爲廳注者左酬右應亦不暇給矣予曰今之注書雖使强行而亦不可得也先朝時記注中有或以方言形容書以昆鷄者今之注書亦不能爲此矣昌順曰古之注書如簷鈴亂耳某山從某山等語傳爲美談而此則尙矣不可論矣予曰昔則大臣嚴束注書每多提警而今之無此例何也濟恭曰擧條旣不自堂后製送則元無相關之事而然矣濟恭曰趙台囿等試券有榜出後取考之命矣其文雖無意味亦是當題之餘意則渠之供中云云果非誣告矣予曰題後先書比之題前當爲懸殊矣濟恭曰興陽縣監鄭萬始下直後以同坐試官被罪之故不敢冒赴云矣予曰促令赴任也然而萬始以玉堂乞郡經多年而不得邑誠異矣吏曹判書金文淳曰其間或經外補故以致遲滯矣予曰陵幸則稍待秋成而秋事近果如何濟恭曰今年穡事不至大歉矣濟恭曰嶺南中咸陽最歉此是我聖上最所軫念特用曠典之邑而纔置袵席又遭饑饉誠爲悶然矣予曰非但咸陽爲然龍宮水災幾乎化爲眞箇龍宮已極驚慘而大抵嶺南告歉甚於湖南以畿內言之則陽川金浦等沿邑被災尤酷甚可矜也濟恭曰陽川等邑皆是野薄易荒之地必於八路告歉之時始爲大登矣濟恭曰日前吏判以吏議階梯就議於臣故反覆思惟唯禮議一窠合爲階梯以此定式似好至於大司成今旣以能文爲主則雖曾經者不可不更爲通望大司成旣不作吏議階梯則此後恐有不爲極選之慮此亦宜有別般定式請下詢吏判而處之予曰吏判之意何如文淳曰三銓階梯旣以禮議定式則當作通淸之窠有異於他曹佐貳或値擬望人乏少之時則勿論承旨外任啓請擬入然後可無苟艱之患而如已通副學大司成之人直爲擬入於禮議恐合事宜至於大司成今旣變通則雖是曾經之人合有更通之擧而在前直通副學則毋論大司成之通與不通勿拘通擬於三銓之望此後已通副學大司成之人雖未經禮議直通於吏議之望則大司成自當爲極選之窠以此定式似好矣予曰曾經吏判歷陳之也昌順曰禮議旣作吏議之階梯大司成又爲副學之階梯以此定式之後雖曾經國子之人重通然後似當行公矣予曰依爲之僉議旣然然則更通也濟恭曰新通之大司成只以能文者取之不必過加先聲如銓郞之反啓爭端矣予曰今之大司成只在此朝廷上如鄭經世李敏敍者何處得來乎坡州牧使李敏輔進前予曰坡州便近在卿爲何如敏輔曰年迫桑榆餘日無多只以時或登筵以伸區區之忱矣今將離違城闕不勝耿結矣予曰行且召卿豈可久勞於外乎卿於其前曾佩密符耶敏輔曰臣以蔭路從仕安得佩密符乎予曰建司命佩密符足爲老人疏暢之資須往而善爲之予曰御容改模每十年行之而辛丑已行則今年爲當次姑待秋深無妨耶濟恭曰然矣